Monyakišiši o dirile nyakišišo ya taolo ya phetošo ya kharikhulamo ka dikolong tša motheo tša Lekheišene la Mongu go la Zambia ka kgopolo ya go fa ditšhišinyo tša kaonafatšo taolong ya phetošo ya kharikhulamo. Tshekatsheko ya kgopolo ya dikgopolo tše bohlokwa go nyakišišo e dirilwe ka go Kgaolo ya 2, mola Kgaolo ya 3 e bolela ka ga ka fao phetošo ya kharikhulamo e laotšwego ka dinageng tše dingwe tša go balega. Se se bopile motheo wa teori wa go hlahla nyakišišo ya epirikale. Go nyakišišo ya epirikale ya khwalithethifi, dikolo tše pedi tša motheo di nyakišišitšwe go tšwa go dikolo tše lesome tša Lekheišene la Mongu ka Profenseng ya Bodikela bja Zambia. Maikemišetšo a motheo a nyakišišo ya epirikale e be e le go nyakišiša taolo ya phetošo ya kharikhulamo ye e fiwago ke balaodi le barutiši. Nyakišišokakaretši e amogetšwe bjalo ka leano la nyakišišo ya khwalithethifi. Mekgwa ya nyakišišo yeo e šomišitšwego go kgoboketša datha ya epirikale e be e le dipoledišano tša sebopego sa seripa, tša go hloka sebopego, le tša tebantšho ya sehlopha, tša institšhušene le ditlhokomelo tša ka phapošing ya borutelo, le ditshekatsheko tša tokomane. Monyakišiši o utulotše gore taolo ya phetošo ya kharikhulamo, phethagatšo ya mananeo a thuto le tlhathollo ya dipholisi di be di sa phethagatšwe ka go lekana ka dikolong tše di nyakišišitšwego. Dikutullo tša nyakišišo magareng a tše dingwe gape di laeditše: gore balaodi le barutiši ba phapoši ya borutelo ba hweditšwe go ba ba na le mabokgoni a taolo a go hlaelela; gore mananeo a kago ya bokgoni a profešenale a na le khuetšo ye nyane godimo ga go laola phetošo ya kharikhulamo; le gore ditokomane tša tlhaloso ya mošomo le mešomo ya taolo ya balaodi le barutiši ba phapoši ya borutelo ga se di phethagatšwe ka go lekana go latela mmotlolo wa mešomo ya bolaodi, yeo e šomišitšwego go hlalosa ka fao phetošo ya kharikhulamo e swanelago go laolwa. Ditlhotlo tša institšhušene le tša phapoši ya borutelo tše di lemogilwego ke balaodi le barutiši di bile le seabe go phethagatšo ye e sa lekanego ya mešongwana ya taolo ya kharikhulamo ya bona. Monyakišiši o kgonne go laetša ditlhaelelo tše ntši ka taolong ya phetošo ya kharikhulamo le ditshepetšo tša phetošo, le go dira ditšhišinyo tša go kwagala go di lokiša.